దేవదాసు మళ్లీ పుట్టాడు
అక్కినేని నాగేశ్వరరావు, దాసరి నారాయణ రావు కాంబినేషన్ లో వచ్చిన తొలిచిత్రం. తెలుగులోవచ్చిన తొలి సీక్వెల్ గా చెప్పవచ్చును. మొదటి దేవదాసుకు ఈ చిత్రం కొనసాగింపు. దేవదాసు చనిపోయి మళ్ళా అదే రూపురేఖలతో పుడతాడు. కాని గతం గుర్తుండదు. పార్వతి ఇంక బ్రతికే ఉంటుంది. చంద్రముఖి వేరే రూపంతో పుడుతుంది. వీరి కలయిక చిత్రకథ. ఐతే కొత్త దేవదాసు ఈ జన్మలో జయప్రదను ప్రేమించి అమెను కోల్పోతాడు. విరాగి ఐన తర్వాత చంద్రముఖిని, పార్వతిని కలుస్తాడు. పాటలలో ముఖ్యమైనవి రామకృష్ణ పాడిన 'ఎవరికి ఎవరు', 'ఎంకి నాయుడు బావ పాట', 'అనురాగమే ఒక ఆలయం' బాలు పాడిన 'దిక్కులు కలిసిన సమయం 'మొదలైనవి ఉన్నాయి.
శ్రీరంజని (సీనియర్)
నాటకాలలో నటించినవారికంటే చలనచిత్రాలలో నటించిన వారికే ఆకర్షణ ఎక్కువ. రంగస్థలం నుండి చలనచిత్రరంగంలోకి ప్రవేశించిన సి.ఎస్.ఆర్, గగ్గయ్య, కన్నాంబ వంటి వారితోటే ప్రేక్షకాదరణ మొదలైంది. ఐతే ఆరాధన, అభిమానం మాత్రం శ్రీరంజనితోనే మొదలయ్యాయి. తెలుగులో మొదటి బాక్స్‌ఆఫీసు చిత్రంగా చెప్పుకోవలసిన లవకుశ (1934) లో శ్రీరంజని సీత పాత్ర ధరించింది. సినిమాతో పాటు శ్రీరంజనికీ ప్రేక్షకాదరణ లభించింది. ఆ చిత్రంలో సీతాదేవి కష్టాలను చూసి ప్రేక్షకులు కన్నీళ్ళ పర్యంతమయ్యేవారు, సాక్షాత్తు సీతమ్మే తెరమీదకి దిగివచ్చినట్టు నమ్మేవారు. శ్రీరంజనికి ఇదే తొలి చిత్రం అంతకుముందు రంగస్థలనటి. ఈవిధంగా తొలి చిత్రంతోనే గ్లామరు, ఆరాధన సంపాదించుకున్న మొదటి నటి శ్రీరంజని.